Simon Emil Ammitzbøll (LA), 2013-02-21:
Der er jo i hvert fald sket en stigning i antallet af sager i Københavns politikreds, og det er så det, der er baggrunden for den her debat.
Jeg synes, vi generelt skal glæde os over, at vi kan se, at antallet af voldstilfælde faktisk er faldet, og at også antallet af drab faktisk har været faldende ret markant i de seneste 5 år.
Det synes jeg at der overordnet set er grund til at glæde sig over.
Så synes jeg sådan set, at det er godt, at man vil gøre noget i forhold til det med knive i nattelivet.
Jeg kan forstå, at man bl.a. er optaget af det her med kampagner, og der vil jeg bare igen sige, at Liberal Alliance jo har stået bag, at man har lavet den her »Natten er 99 % fri for kniv«-kampagne i forhold til unge mennesker.
Vi synes, at det er rigtig fornuftigt, at man har en kampagne.
Det, jeg sådan set fornemmer,
er, at forespørgerne ikke havde opdaget, at den her kampagne var sat i gang, så nu synes man, at der skal sættes sådan en kampagne i gang, men den eksisterer sådan set allerede, så jeg synes, at man skal glæde sig over, at det initiativ er taget.
Så er der spørgsmålet om, hvad der ligger bag de her stigninger.
Det er i hvert fald på nuværende tidspunkt jo nok lidt svært at vide, om det er en stigning i familievold, der er skyld i de her stigninger, eller om det er en stigning i bandevold, der er skyld i de her stigninger, eller om det, som det lidt bliver antydet, er en stigning i fuldstændig tilfældige voldstilfælde.
Mit gæt kan jo være lige så godt som hr. Peter Skaarups, men det kunne være spændende at få det undersøgt nærmere.
Vi ved i hvert fald fra den undersøgelse, der er blevet lavet af Det Kriminalpræventive Råd, at 41 pct. af knivoverfaldene foregår i eget hjem, så der er desværre en ret stor sandsynlighed for, at det er der, det foregår, og at 64 pct. af ofrene og gerningsmændene kender hinanden i forvejen, når der foregår knivoverfald.
Man kunne godt forestille sig, at nogle af bandemedlemmerne ikke nødvendigvis kender hinanden i forvejen, så nogle af de tilfælde, som også er der, kan man nok lægge oven i de 64 pct.
Men det kunne være interessant at se, hvor stigningen er, for det betyder selvfølgelig noget.
Jeg tror, at rigtig meget af stigningen ligger i bandekriminaliteten.
Det kan jeg lige så godt sige, og jeg tror, at det er interne opgør mellem forskellige former for bander.
Jeg tror, at det bedste, man kunne gøre, for at gøre noget ved både knivvold og andre former for vold, var, at man tog bandekriminaliteten mere alvorligt, end man har gjort de seneste mange år.
Det er sådan, at der sidste år blev foretaget 4.976 sigtelser over for bande- og rockermedlemmer, og at der var 3.170 fældende afgørelser.
Det er, at bandemedlemmer ikke får straffe, der er hårde nok, der er langvarige nok, og som sørger for, at de her bandemedlemmer sidder i fængsel i stedet for at gå på gaderne.
Det er det initiativ, vi burde tage.
Det er f.eks. kun 24 pct. af HA's støttemedlemmer, der ikke har sigtelser imod sig, og det er faktisk dem, det ser bedst ud for.
For Hells Angels vedkommende er det kun 6 pct. af medlemmerne, der ikke har sigtelser mod sig, og det er det samme for Bandidos.
For Bandidos' støttegruppe er det 4 pct., for den internationale gruppe er det 5 pct. og for Blågårds Plads-gruppen er det 0 pct. Og for alle de her bande- og rockergrupper, man har gjort tallene op for, er det i gennemsnit kun en andel på 7 pct. af medlemmerne, der er uden sigtelser mod sig.
Så jeg vil bare sige: Lad os tage bandekriminaliteten alvorligt.
Lad os hæve straffene markant.
Lad os sørge for, at dem, der begår forbrydelser igen og igen, får en langt hårdere straf, end de har fået tidligere.
Så jeg tror sådan set, at hvis man tager de her ting alvorligt, kan man gøre noget ved de her ting.
Når det så kommer til knivloven, burde man i virkeligheden også se på, om man burde liberalisere den yderligere set i lyset af den måde, man har kriminaliseret almindelige mennesker på, der bare går med lommekniv, hobbyknive og andre former for arbejdsredskaber.
Det vil sige, at vi skal over til en retspolitik, hvor vi fanger de kriminelle og propper dem i fængsel, og hvor vi lader være med at genere almindelige mennesker.
Det ville være et stort fremskridt.